Glem alt om selvkørende biler i dette årti

Mens Elon Musk i årevis har hævdet, at fuldt selvkørende biler er lige om hjørnet, går chipgiganten Nvidia nu ud og siger det stik modsatte. Selvkørende biler, der kan klare al kørsel uden menneskelig indblanding, er langt fra at blive en realitet på vejene.

Det vurderer Ali Kani, leder af Nvidias bildivision, der i et eksklusivt interview med Autocar slår fast, at “fuldt autonome biler ikke kommer i dette årti. Det er et næste-årti-mirakel. Vi er ikke tæt på. Det er ekstremt svært”.

Nvidia, der leverer avancerede computerchips og software til bilproducenter som Mercedes-Benz, Volvo og JLR, har investeret massivt i selvkørende teknologi. Men ifølge Kani kræver den fulde realisering af selvkørende biler et kæmpe teknologisk løft.

“Softwaren, vi udvikler nu, er markant anderledes end det, vi arbejdede på sidste år,” siger han. “Vi arbejder nu med store sprogmodeller, som ChatGPT med video, hvilket ingen gjorde i bilindustrien for tre år siden. Det kræver enormt meget regnekraft, større hukommelsesbåndbredde og flere sensorer som lidar og radar. Og vi skal have redundante algoritmer, der kan køre parallelt for at sikre sikkerheden.”

Selvom visse biler allerede tilbyder begrænsede autonome funktioner, mener Kani, at det næste skridt kræver, at bilerne opfører sig mere naturligt.

“Når bilen følger forudbestemte regler, får du det her hakkende køremønster og pludselig opbremsning. Det føles ikke sikkert. Men næste generation vil lære adfærd og køre mere roligt og glidende. Det er der, du tænker: ‘Wow, den her bil kører virkelig smooth.’”

Kani understreger dog, at udviklingen af selvkørende biler skal ske med forsigtighed: “Hvis én virksomhed begår en fejl, kan det sætte hele branchen flere år tilbage. Vi skal handle ansvarligt og ikke tage genveje. Vi kan kun gå videre, når vi kan bevise, at det er helt sikkert.”

Så hvis du drømmer om at slænge dig på bagsædet, mens bilen klarer alt arbejdet, må du væbne dig med tålmodighed – for fremtiden for fuldt selvkørende biler er stadig et stykke væk.

Glem alt om selvkørende biler i dette årti