Apple opkøber firma bag selvkørende biler

På trods af massefyringer og omstruktureringer, er Apples Project Titan-planer om selvkørende biler åbenbart ikke opgivet. Firmaet har nu bekræftet, at de har opkøbt Drive.ai, et fire år gammelt firma der står bag avanceret teknologi til selvkørende biler. Det skriver websitet Axios. Drive.ais karakteristiske orange varevogne kører passagerer rundt i flere byer i Texas, USA.

Situationen er en smule spøjs, idet Drive.ai angiveligt var tæt på at dreje nøglerne og fyre sine medarbejdere. De har i månedsvis forhandlet med potentielle købere, men Apple løb altså med rovet. Og nu lader det til, at i hvert fald en del af de 90 medarbejdere i første omgang er reddet.

Drive.ai blev for bare et år siden regnet for at være en af de mest lovende af de mange virksomheder, der arbejder med selvkørende biler. Firmaet blev stiftet i 2015 af forskere fra Stanford University og benytter avanceret maskinlæring til at lære bilerne at undgå forhindringer på vejen.

Bilerne er alle udstyret med fire LED-skærme, der advarer fodgængere og andre trafikanter i nærheden om bilens intentioner; om den venter på passagerer, er ved at køre etc.

Det er uvist hvor meget af Drive.ai, der vil overleve Apples opkøb eller om de bebudede massefyringer vil blive gennemørt som planlagt. Ifølge Axios kilder har Apple købt firmaets aktiver, deriblandt de selvkørende biler, men vil muligvis vælge at ansætte ingeniører fra Drive.ai direkte i Apple i stedet. Drive.ai har ikke villet kommentere sagen.

Apple opkøber firma bag selvkørende biler